title: Rozhodnutie Rady 2019/1749 zo 14. októbra 2019 o žiadosti Írska zúčastňovať sa na niektorých ustanoveniach schengenského acquis, ktoré sa týkajú Agentúry Európskej únie na prevádzkové riadenie rozsiahlych informačných systémov v priestore slobody, bezpečnosti a spravodlivosti (eu-LISA)

text:
                  22.10.2019

                  SK

                  Úradný vestník Európskej únie

                  L 268/73

         ROZHODNUTIE RADY 2019/1749
         zo 14. októbra 2019
         o žiadosti Írska zúčastňovať sa na niektorých ustanoveniach schengenského acquis, ktoré sa týkajú Agentúry Európskej únie na prevádzkové riadenie rozsiahlych informačných systémov v priestore slobody, bezpečnosti a spravodlivosti (eu-LISA)
         RADA EURÓPSKEJ ÚNIE,
         so zreteľom na článok 4 Protokolu č. 19 o schengenskom acquis začlenenom do rámca Európskej únie, ktorý je pripojený k Zmluve o Európskej únii a Zmluve o fungovaní Európskej únie,
         so zreteľom na žiadosť vlády Írska, predloženú prostredníctvom jej listu z 12. apríla 2019 predsedovi Rady Európskej únie, zúčastňovať sa na niektorých ustanoveniach schengenského acquis, ako je to špecifikované v uvedenom liste,
         keďže:

                     (1)

                     Rada rozhodnutím 2002/192/ES (1) oprávnila Írsko zúčastňovať sa na niektorých ustanoveniach schengenského acquis v súlade s podmienkami ustanovenými v uvedenom rozhodnutí.

                     (2)

                     Nariadením Európskeho parlamentu a Rady (EÚ) č. 1077/2011 (2) sa zriadila Európska agentúra na prevádzkové riadenie rozsiahlych informačných systémov v priestore slobody, bezpečnosti a spravodlivosti, zvyčajne označovaná ako agentúra eu-LISA, ktorá je zodpovedná za prevádzkové riadenie Schengenského informačného systému druhej generácie (SIS II), vízového informačného systému (VIS) a systému Eurodac a prevádzkové riadenie určitých aspektov ich komunikačnej infraštruktúry, ako aj ďalších prípadných rozsiahlych informačných systémov v priestore slobody, bezpečnosti a spravodlivosti na základe samostatných právnych aktov Únie, na základe článkov 67 až 89 Zmluvy o fungovaní Európskej únie (ďalej len „ZFEÚ“).

                     (3)

                     Rada rozhodnutím 2012/764/EÚ (3) oprávnila Írsko zúčastňovať sa na nariadení (EÚ) č. 1077/2011 v rozsahu, v akom sa toto nariadenie týka prevádzkového riadenia VIS a častí SIS II, na ktorých sa Írsko nezúčastňuje.

                     (4)

                     Dňa 14. novembra 2018 bolo prijaté nariadenie Európskeho parlamentu a Rady (EÚ) 2018/1726 (4), ktorým sa zrušuje nariadenie (EÚ) č. 1077/2011. Nariadením (EÚ) 2018/1726 sa zriaďuje Agentúra Európskej únie na prevádzkové riadenie rozsiahlych informačných systémov v priestore slobody, bezpečnosti a spravodlivosti (eu-LISA) (ďalej len „agentúra“), ktorá nahrádza agentúru zriadenú nariadením (EÚ) č. 1077/2011. Odkazy na zrušené nariadenie (EÚ) č. 1077/2011 sa v súlade s nariadením (EÚ) 2018/1726 považujú za odkazy na nariadenie (EÚ) 2018/1726 a znejú v súlade s tabuľkou zhody uvedenou v prílohe k uvedenému nariadeniu.

                     (5)

                     Agentúra je v súlade s nariadením (EÚ) 2018/1726 zodpovedná za prevádzkové riadenie Schengenského informačného systému (ďalej len „SIS“), VIS a Eurodac. Agentúra je tiež zodpovedná za prípravu, vývoj alebo prevádzkové riadenie systému vstup/výstup, siete DubliNet a Európskeho systému pre cestovné informácie a povolenia (ETIAS). Agentúra môže byť zodpovedná aj za prípravu, vývoj a prevádzkové riadenie iných rozsiahlych informačných systémov v priestore slobody, bezpečnosti a spravodlivosti, ak sa tak stanoví v relevantných právnych aktoch Únie na základe článkov 67 až 89 ZFEÚ.

                     (6)

                     Systém SIS je súčasťou schengenského acquis. Nariadenia Európskeho parlamentu a Rady (EÚ) 2018/1861 (5) a (EÚ) 2018/1862 (6) upravujú zriadenie, prevádzku a využívanie SIS v oblasti hraničných kontrol a v oblasti policajnej spolupráce a justičnej spolupráce v trestných veciach. Nariadením (EÚ) 2018/1860 (7) sa okrem toho upravuje využívanie SIS na účely návratu neoprávnene sa zdržiavajúcichScštátnych príslušníkov tretích krajín. Keď sa začnú uplatňovať, nariadenia (EÚ) 2018/1861 a (EÚ) 2018/1862 nahradia nariadenie Európskeho parlamentu a Rady (ES) č. 1987/2006 (8) a rozhodnutie Rady 2007/533/SVV (9), ktoré sa v uvedených otázkach uplatňujú v súčasnosti. Írsko sa však zúčastnilo len na prijatí rozhodnutia Rady 2007/533/SVV a nariadenia (EÚ) 2018/1862, ktoré rozvíja ustanovenia schengenského acquis uvedené v článku 1 písm. a) bode ii) rozhodnutia 2002/192/ES.

                     (7)

                     Systém VIS je takisto súčasťou schengenského acquis. Írsko sa nezúčastnilo na prijatí rozhodnutia Rady 2004/512/ES (10), nariadenia Európskeho parlamentu a Rady (ES) č. 767/2008 (11) a rozhodnutia Rady 2008/633/SVV (12), ktorými sa upravujú zriadenie, prevádzka a využívanie VIS, ani nie je nimi viazané.

                     (8)

                     Systém Eurodac nie je súčasťou schengenského acquis. Írsko sa zúčastnilo na prijatí nariadenia Európskeho parlamentu a Rady (EÚ) č. 603/2013 (13), ktorým sa upravuje zriadenie, prevádzka a využívanie systému Eurodac, a je ním viazané.

                     (9)

                     Systém vstup/výstup je súčasťou schengenského acquis. Írsko sa nezúčastnilo na prijatí nariadenia Európskeho parlamentu a Rady (EÚ) 2017/2226 (14), ktorým sa upravuje zriadenie, prevádzka a využívanie systému vstup/výstup a nie je ním viazané.

                     (10)

                     Systém ETIAS je taktiež súčasťou schengenského acquis. Írsko sa nezúčastnilo na prijatí nariadenia Európskeho parlamentu a Rady (EÚ) 2018/1240 (15), ktorým sa upravuje zriadenie, prevádzka a využívanie systému ETIAS, a nie je ním viazané.

                     (11)

                     Sieť DubliNet nie je súčasťou schengenského acquis. Írsko je viazané nariadením Komisie (ES) č. 1560/2003 (16), ktorým sa zriaďuje sieť DubliNet, samostatný zabezpečený elektronický prenosový kanál.

                     (12)

                     Írsko má vzhľadom na svoju účasť na systéme Eurodac a sieti DubliNet a jeho čiastočnú účasť na systéme SIS právo zúčastňovať sa na činnostiach agentúry v rozsahu, v ktorom táto agentúra zodpovedá za prevádzkové riadenie SIS, ako sa upravuje nariadením (EÚ) 2018/1862, systému Eurodac a siete DubliNet.

                     (13)

                     Agentúra má jednotnú právnu subjektivitu a charakterizuje ju jednota jej organizačnej a finančnej štruktúry. Preto, a v súlade s článkom 288 ZFEÚ, bola agentúra zriadená prostredníctvom jediného legislatívneho nástroja, ktorý je uplatniteľný v celom rozsahu v členských štátoch, ktoré sú nim viazané. Vylučuje sa tým možnosť čiastočnej uplatniteľnosti na Írsko. Mali by sa preto podniknúť kroky potrebné na zabezpečenie toho, aby sa nariadenie (EÚ) 2018/1726 na Írsko uplatňovalo v celom rozsahu.

                     (14)

                     V súlade s článkom 4 Protokolu č. 21 o postavení Spojeného kráľovstva a Írska s ohľadom na priestor slobody, bezpečnosti a spravodlivosti Írsko oznámilo Komisii a Rade listami z 12. apríla 2019 svoj zámer prijať ustanovenia nariadenia (EÚ) 2018/1726 týkajúce sa systému Eurodac a siete DubliNet.

                     (15)

                     V súlade s postupom ustanoveným v článku 331 ods. 1 ZFEÚ potvrdila Komisia rozhodnutím z 23. júla 2019, že nariadenie (EÚ) 2018/1726 sa na Írsko uplatňuje v rozsahu, v akom sa jeho ustanovenia týkajú systému Eurodac a siete DubliNet. V uvedenom rozhodnutí sa ustanovuje, že nariadenie (EÚ) 2018/1726 v prípade Írska nadobudne účinnosť dňom nadobudnutia účinnosti rozhodnutia Rady o žiadosti Írska zúčastňovať sa na ustanoveniach nariadenia (EÚ) 2018/1726 týkajúcich sa SIS, ako sa upravuje nariadením (EÚ) 2018/1861, ktoré nahradí nariadenie (ES) č. 1987/2006, a nariadením (EÚ) 2018/1860, ako aj na ustanoveniach týkajúcich sa systému VIS, systému vstup/výstup a systému ETIAS.

                     (16)

                     Po prijatí rozhodnutia Komisie z 23. júla 2019 je prvá podmienka, aby sa Írsko zúčastňovalo na ustanoveniach nariadenia (EÚ) 2018/1726, splnená.

                     (17)

                     S cieľom zaistiť súlad so zmluvami a uplatniteľnými protokolmi a zároveň zabezpečiť jednotnosť a ucelenosť nariadenia (EÚ) 2018/1726 požiadalo Írsko listom z 12. apríla 2019 adresovaným Rade o účasť na nariadení (EÚ) 2018/1726 podľa článku 4 Protokolu č. 19 o schengenskom acquis začlenenom do rámca Európskej únie, ktorý je pripojený k Zmluve o Európskej únii a Zmluve o fungovaní Európskej únie (ďalej len „schengenský protokol“) v rozsahu, v akom sa ustanovenia nariadenia (EÚ) 2018/1726 vzťahujú na zodpovednosť agentúry za prevádzkové riadenie SIS, ako sa upravuje nariadením (EÚ) 2018/1861, ktoré nahradí nariadenie (ES) č. 1987/2006, a nariadením (EÚ) 2018/1860, ako aj za prevádzkové riadenie systému VIS, systému vstup/výstup a systému ETIAS.

                     (18)

                     Rada uznáva právo Írska požiadať v súlade s článkom 4 schengenského protokolu o účasť na ustanoveniach nariadenia (EÚ) 2018/1726 za podmienky, že Írsko sa na uvedenom nariadení nebude zúčastňovať z iných dôvodov.

                     (19)

                     Účasťou Írska na nariadení (EÚ) 2018/1726 nie je dotknutá skutočnosť, že v súčasnosti sa Írsko nezúčastňuje a nemôže sa zúčastňovať na ustanoveniach schengenského acquis, ktoré sa týkajú voľného pohybu štátnych príslušníkov tretích krajín, vízovej politiky a prekračovania vonkajších hraníc členských štátov fyzickými osobami. Nariadenie (EÚ) 2018/1726 preto obsahuje osobitné ustanovenia, ktorými sa zohľadňuje toto špecifické postavenie Írska, najmä pokiaľ ide o obmedzené hlasovacie práva v správnej rade agentúry.

                     (20)

                     Zmiešaný výbor, zriadený podľa článku 3 Dohody uzavretej medzi Radou Európskej únie a Islandskou republikou a Nórskym kráľovstvom o pridružení Islandskej republiky a Nórskeho kráľovstva pri vykonávaní, uplatňovaní a rozvoji schengenského acquis (17), bol informovaný o príprave tohto rozhodnutia v súlade s článkom 5 uvedenej dohody.

                     (21)

                     Zmiešaný výbor, zriadený podľa článku 3 Dohody medzi Európskou úniou, Európskym spoločenstvom a Švajčiarskou konfederáciou o pridružení Švajčiarskej konfederácie k vykonávaniu, uplatňovaniu a vývoju schengenského acquis (18), bol informovaný o príprave tohto rozhodnutia v súlade s článkom 5 uvedenej dohody,

               PRIJALA TOTO ROZHODNUTIE:

            Článok 1
            V nadväznosti na rozhodnutia 2002/192/ES a 2012/764/EÚ sa Írsko zúčastňuje na nariadení (EÚ) 2018/1726 v rozsahu, v akom sa týka prevádzkového riadenia systému VIS, častí systému SIS, na ktorých sa Írsko nezúčastňuje, a systémov vstup/výstup a ETIAS.

            Článok 2
            Toto rozhodnutie nadobúda účinnosť dňom jeho prijatia.

            V Luxemburgu 14. októbra 2019

                  Za Radu

                  predseda

               J. LEPPÄ

            (1)  Rozhodnutie Rady 2002/192/ES z 28. februára 2002 o požiadavke Írska zúčastňovať sa na niektorých ustanoveniach schengenského acquis (Ú. v. ES L 64, 7.3.2002, s. 20).

            (2)  Nariadenie Európskeho parlamentu a Rady (EÚ) č. 1077/2011 z 25. októbra 2011, ktorým sa zriaďuje Európska agentúra na prevádzkové riadenie rozsiahlych informačných systémov v priestore slobody, bezpečnosti a spravodlivosti (Ú. v. EÚ L 286, 1.11.2011, s. 1).

            (3)  Rozhodnutie Rady 2012/764/EÚ zo 6. decembra 2012 o žiadosti Írska zúčastňovať sa na niektorých ustanoveniach schengenského acquis, ktoré sa týkajú zriadenia Európskej agentúry na prevádzkové riadenie rozsiahlych informačných systémov v priestore slobody, bezpečnosti a spravodlivosti (Ú. v. EÚ L 337, 11.12.2012, s. 48).

            (4)  Nariadenie Európskeho parlamentu a Rady (EÚ) 2018/1726 zo 14. novembra 2018 o Agentúre Európskej únie na prevádzkové riadenie rozsiahlych informačných systémov v priestore slobody, bezpečnosti a spravodlivosti (eu-LISA) a o zmene nariadenia (ES) č. 1987/2006 a rozhodnutia Rady 2007/533/SVV a o zrušení nariadenia (EÚ) č. 1077/2011 (Ú. v. EÚ L 295, 21.11.2018, s. 99).

            (5)  Nariadenie Európskeho parlamentu a Rady (EÚ) 2018/1861 z 28. novembra 2018 o zriadení, prevádzke a využívaní Schengenského informačného systému (SIS) v oblasti hraničných kontrol, o zmene Dohovoru, ktorým sa vykonáva Schengenská dohoda, a o zmene a zrušení nariadenia (ES) č. 1987/2006 (Ú. v. EÚ L 312, 7.12.2018, s. 14).

            (6)  Nariadenie Európskeho parlamentu a Rady (EÚ) 2018/1862 z 28. novembra 2018 o zriadení, prevádzke a využívaní Schengenského informačného systému (SIS) v oblasti policajnej spolupráce a justičnej spolupráce v trestných veciach, o zmene a zrušení rozhodnutia Rady 2007/533/SVV a o zrušení nariadenia Európskeho parlamentu a Rady (ES) č. 1986/2006 a rozhodnutia Komisie 2010/261/EÚ (Ú. v. EÚ L 312, 7.12.2018, s. 56).

            (7)  Nariadenie Európskeho parlamentu a Rady (EÚ) 2018/1860 z 28. novembra 2018 o využívaní Schengenského informačného systému na účely návratu neoprávnene sa zdržiavajúcich štátnych príslušníkov tretích krajín (Ú. v. EÚ L 312, 7.12.2018, s. 1).

            (8)  Nariadenie Európskeho parlamentu a Rady (ES) č. 1987/2006 z 20. decembra 2006 o zriadení, prevádzke a využívaní Schengenského informačného systému druhej generácie (SIS II) (Ú. v. EÚ L 381, 28.12.2006, s. 4);

            (9)  Rozhodnutie Rady 2007/533/SVV z 12. júna 2007 o zriadení, prevádzke a využívaní Schengenského informačného systému druhej generácie (SIS II) (Ú. v. EÚ L 205, 7.8.2007, s. 63).

            (10)  Rozhodnutie Rady 2004/512/ES z 8. júna 2004, ktorým sa vytvára vízový informačný systém (VIS) (Ú. v. EÚ L 213, 15.6.2004, s. 5).

            (11)  Nariadenie Európskeho parlamentu a Rady (ES) č. 767/2008 z 9. júla 2008 o vízovom informačnom systéme (VIS) a výmene údajov o krátkodobých vízach medzi členskými štátmi (nariadenie o VIS) (Ú. v. EÚ L 218, 13.8.2008, s. 60).

            (12)  Rozhodnutie Rady 2008/633/SVV z 23. júna 2008 o sprístupnení vízového informačného systému (VIS) na nahliadnutie určeným orgánom členských štátov a Europolu na účely predchádzania trestným činom terorizmu a iným závažným trestným činom, ich odhaľovania a vyšetrovania (Ú. v. EÚ L 218, 13.8.2008, s. 129).

            (13)  Nariadenie Európskeho Parlamentu a Rady (EÚ) č. 603/2013 z 26. júna 2013 o zriadení systému Eurodac na porovnávanie odtlačkov prstov pre účinné uplatňovanie nariadenia (EÚ) č. 604/2013, ktorým sa ustanovujú kritériá a mechanizmy na určenie členského štátu zodpovedného za posúdenie žiadosti o medzinárodnú ochranu podanej štátnym príslušníkom tretej krajiny alebo osobou bez štátnej príslušnosti v jednom z členských štátov, a o žiadostiach orgánov členských štátov na presadzovanie práva a Europolu o porovnanie s údajmi v systéme Eurodac na účely presadzovania práva a o zmene nariadenia (EÚ) č. 1077/2011, ktorým sa zriaďuje Európska agentúra na prevádzkové riadenie rozsiahlych informačných systémov v priestore slobody, bezpečnosti a spravodlivosti (Ú. v. EÚ L 180, 29.6.2013, s. 1).

            (14)  Nariadenie Európskeho parlamentu a Rady (EÚ) 2017/2226 z 30. novembra 2017, ktorým sa zriaďuje systém vstup/výstup na zaznamenávanie údajov o vstupe a výstupe štátnych príslušníkov tretích krajín prekračujúcich vonkajšie hranice členských štátov a o odopretí ich vstupu a stanovujú podmienky prístupu do systému vstup/výstup na účely presadzovania práva, a ktorým sa mení Dohovor, ktorým sa vykonáva Schengenská dohoda, a nariadenia (ES) č. 767/2008 a (EÚ) č. 1077/2011 (Ú. v. EÚ L 327, 9.12.2017, s. 20).

            (15)  Nariadenie Európskeho parlamentu a Rady (EÚ) 2018/1240 z 12. septembra 2018, ktorým sa zriaďuje Európsky systém pre cestovné informácie a povolenia (ETIAS) a ktorým sa menia nariadenia (EÚ) č. 1077/2011, (EÚ) č. 515/2014, (EÚ) 2016/399, (EÚ) 2016/1624 a (EÚ) 2017/2226 (Ú. v. EÚ L 236, 19.9.2018, s. 1).

            (16)  Nariadenie Komisie (ES) č. 1560/2003 z 2. septembra 2003, ktoré ustanovuje podrobné pravidlá na uplatňovanie nariadenia Rady (ES) č. 343/2003 ustanovujúceho kritériá a mechanizmy na určenie členského štátu zodpovedného za posúdenie žiadosti o azyl podanej štátnym príslušníkom tretej krajiny v jednom z členských štátov (Ú. v. EÚ L 222, 5.9.2003, s. 3).

            (17)  Ú. v. ES L 176, 10.7.1999, s. 36.

            (18)  Ú. v. EÚ L 53, 27.2.2008, s. 52.


title: Rozhodnutie Rady (EÚ) 2019/1843 z 24. októbra 2019 o pozícii, ktorá sa má v mene Európskej únie prijaťv Spoločnom výbore EHP k zmene Protokolu 31 k Dohode o EHPo spolupráci v špecifických oblastiach mimo štyroch slobôd (Text s významom pre EHP)

text:
                  4.11.2019

                  SK

                  Úradný vestník Európskej únie

                  L 282/25

         ROZHODNUTIE RADY (EÚ) 2019/1843
         z 24. októbra 2019
         o pozícii, ktorá sa má v mene Európskej únie prijaťv Spoločnom výbore EHP k zmene Protokolu 31 k Dohode o EHPo spolupráci v špecifických oblastiach mimo štyroch slobôd
         (Text s významom pre EHP)
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 191 v spojení s článkom 218 ods. 9,
         so zreteľom na nariadenie Rady (ES) č. 2894/94 z 28. novembra 1994 o opatreniach na vykonávanie Dohody o Európskom hospodárskom priestore (1), a najmä na jeho článok 1 ods. 3,
         so zreteľom na návrh Európskej komisie,
         keďže:

                     (1)

                     Dohoda o Európskom hospodárskom priestore (2) (ďalej len „dohoda o EHP“) nadobudla platnosť 1. januára 1994.

                     (2)

                     Podľa článku 98 dohody o EHP sa na základe rozhodnutia Spoločného výboru EHP môže meniť, okrem iného, Protokol 31 k dohode o EHP.

                     (3)

                     Protokol 31 k dohode o EHP obsahuje osobitné ustanovenia o spolupráci v špecifických oblastiach mimo štyroch slobôd.

                     (4)

                     Je vhodné rozšíriť spoluprácu zmluvných strán dohody o EHP v akciách Únie tak, aby sa zahrnuli nariadenia Európskeho parlamentu a Rady (EÚ) 2018/841 (3) a (EÚ) 2018/842 (4) a súvisiace ustanovenia nariadení Európskeho parlamentu a Rady (EÚ) 2018/1999 (5), (EÚ) č. 525/2013 (6) a vykonávacieho nariadenia Komisie (EÚ) č. 749/2014 (7).

                     (5)

                     Protokol 31 k dohode o EHP by sa preto mal zmeniť s cieľom umožniť túto rozšírenú spoluprácu.

                     (6)

                     Pozícia Únie v Spoločnom výbore EHP by preto mala vychádzať z pripojeného návrhu rozhodnutia,

               PRIJALA TOTO ROZHODNUTIE:

            Článok 1
            Pozícia, ktorá sa má prijať v mene Únie v Spoločnom výbore EHP k navrhovanej zmene Protokolu 31 k Dohode o EHP o spolupráci v špecifických oblastiach mimo štyroch slobôd, je založená na návrhu rozhodnutia Spoločného výboru EHP pripojenom k tomuto rozhodnutiu.

            Článok 2
            Toto rozhodnutie nadobúda účinnosť dňom jeho prijatia.

            V Štrasburgu 24. októbra 2019

                  Za Radu

                  Predsedníčka

               A.-K. PEKONEN

            (1)  Ú. v. ES L 305, 30.11.1994, s. 6.

            (2)  Ú. v. ES L 1, 3.1.1994, s. 3.

            (3)  Nariadenie Európskeho parlamentu a Rady (EÚ) 2018/841 z 30. mája 2018 o začlenení emisií a odstraňovania skleníkových plynov z využívania pôdy, zo zmien vo využívaní pôdy a z lesného hospodárstva do rámca politík v oblasti klímy a energetiky na rok 2030, ktorým sa mení nariadenie (EÚ) č. 525/2013 a rozhodnutie č. 529/2013/EÚ (Ú. v. EÚ L 156, 19.6.2018, s. 1).

            (4)  Nariadenie Európskeho parlamentu a Rady (EÚ) 2018/842 z 30. mája 2018 o záväznom ročnom znižovaní emisií skleníkových plynov členskými štátmi v rokoch 2021 až 2030, ktorým sa prispieva k opatreniam v oblasti klímy zameraným na splnenie záväzkov podľa Parížskej dohody, a o zmene nariadenia (EÚ) č. 525/2013 (Ú. v. EÚ L 156, 19.6.2018, s. 26).

            (5)  Nariadenie Európskeho parlamentu a Rady (EÚ) 2018/1999 z 11. decembra 2018 o riadení energetickej únie a opatrení v oblasti klímy, ktorým sa menia nariadenia Európskeho parlamentu a Rady (ES) č. 663/2009 a (ES) č. 715/2009, smernice Európskeho parlamentu a Rady 94/22/ES, 98/70/ES, 2009/31/ES, 2009/73/ES, 2010/31/EÚ, 2012/27/EÚ a 2013/30/EÚ, smernice Rady 2009/119/ES a (EÚ) 2015/652 a ktorým sa zrušuje nariadenie Európskeho parlamentu a Rady (EÚ) č. 525/2013 (Ú. v. EÚ L 328, 21.12.2018, s. 1).

            (6)  Nariadenie Európskeho parlamentu a Rady (EÚ) č. 525/2013 z 21. mája 2013 o mechanizme monitorovania a nahlasovania emisií skleníkových plynov a nahlasovania ďalších informácií na úrovni členských štátov a Únie relevantných z hľadiska zmeny klímy a o zrušení rozhodnutia č. 280/2004/ES (Ú. v. EÚ L 165, 18.6.2013, s. 13).

            (7)  Vykonávacie nariadenie Komisie (EÚ) č. 749/2014 z 30. júna 2014 o štruktúre, formáte, postupoch predkladania a preverovaní informácií nahlásených členskými štátmi podľa nariadenia Európskeho parlamentu a Rady (EÚ) č. 525/2013 (Ú. v. EÚ L 203, 11.7.2014, s. 23).

            ROZHODNUTIE SPOLOČNÉHO VÝBORU EHP Č. […]
            z […],
            ktorým sa mení Protokol 31 k Dohode o EHP o spolupráci v špecifických oblastiach mimo štyroch slobôd
            SPOLOČNÝ VÝBOR EHP,
            so zreteľom na Dohodu o Európskom hospodárskom priestore (ďalej len „dohoda o EHP“), a najmä na jej články 86 a 98,
            keďže:

                        (1)

                        Európska únia, Island a Nórsko sa zaviazali znížiť svoje celkové emisie skleníkových plynov s cieľom udržať nárast priemernej globálnej teploty výrazne pod 2°C v porovnaní s predindustriálnou úrovňou a pokračovať v úsilí o obmedzenie zvyšovania teploty o 1,5°C v porovnaní s predindustriálnou úrovňou.

                        (2)

                        Je vhodné rozšíriť spoluprácu zmluvných strán dohody o EHP na nariadenie Európskeho parlamentu a Rady (EÚ) 2018/841 z 30. mája 2018 o začlenení emisií a odstraňovania skleníkových plynov z využívania pôdy, zo zmien vo využívaní pôdy a z lesného hospodárstva do rámca politík v oblasti klímy a energetiky na rok 2030, ktorým sa mení nariadenie (EÚ) č. 525/2013 a rozhodnutie č. 529/2013/EÚ (1).

                        (3)

                        Je vhodné rozšíriť spoluprácu zmluvných strán dohody o EHP na nariadenie Európskeho parlamentu a Rady (EÚ) 2018/842 z 30. mája 2018 o záväznom ročnom znižovaní emisií skleníkových plynov členskými štátmi v rokoch 2021 až 2030, ktorým sa prispieva k opatreniam v oblasti klímy zameraným na splnenie záväzkov podľa Parížskej dohody, a o zmene nariadenia (EÚ) č. 525/2013 (2).

                        (4)

                        Je vhodné rozšíriť spoluprácu zmluvných strán dohody o EHP na určité ustanovenia nariadenia Európskeho parlamentu a Rady (EÚ) 2018/1999 z 11. decembra 2018 o riadení energetickej únie a opatrení v oblasti klímy, ktorým sa menia nariadenia Európskeho parlamentu a Rady (ES) č. 663/2009 a (ES) č. 715/2009, smernice Európskeho parlamentu a Rady 94/22/ES, 98/70/ES, 2009/31/ES, 2009/73/ES, 2010/31/EÚ, 2012/27/EÚ a 2013/30/EÚ, smernice Rady 2009/119/ES a (EÚ) 2015/652 a ktorým sa zrušuje nariadenie Európskeho parlamentu a Rady (EÚ) č. 525/2013 (3), ktoré sú zásadné pre vykonávanie nariadenia (EÚ) 2018/841 a nariadenia (EÚ) 2018/842.

                        (5)

                        Je vhodné rozšíriť spoluprácu zmluvných strán dohody o EHP na určité ustanovenia nariadenia Európskeho parlamentu a Rady (EÚ) č. 525/2013 z 21. mája 2013 o mechanizme monitorovania a nahlasovania emisií skleníkových plynov a nahlasovania ďalších informácií na úrovni členských štátov a Únie relevantných z hľadiska zmeny klímy a o zrušení rozhodnutia č. 280/2004/ES (4), ktoré sú zásadné pre vykonávanie nariadenia (EÚ) 2018/842.

                        (6)

                        Je vhodné rozšíriť spoluprácu zmluvných strán dohody o EHP na určité ustanovenia vykonávacieho nariadenia Komisie (EÚ) č. 749/2014 z 30. júna 2014 o štruktúre, formáte, postupoch predkladania a preverovaní informácií nahlásených členskými štátmi podľa nariadenia Európskeho parlamentu a Rady (EÚ) č. 525/2013 (5), ktoré sú zásadné pre vykonávanie nariadenia (EÚ) 2018/842.

                        (7)

                        Týmto rozhodnutím Island a Nórsko prijímajú opatrenia na splnenie svojich cieľov znížiť do roku 2030 emisie skleníkových plynov aspoň o 40 % v porovnaní s úrovňou v roku 1990.

                        (8)

                        Týmto rozhodnutím nie je dotknutý spôsob, akým EÚ, Island a Nórsko vykonávajú Parížsku dohodu.

                        (9)

                        Rozpočtové otázky nie sú súčasťou dohody o EHP. Uplatňovaním článku 5 ods. 6 nariadenia (EÚ) 2018/842 preto nie je dotknutý rozsah pôsobnosti dohody o EHP.

                        (10)

                        Dozorný úrad EZVO by mal úzko spolupracovať s Európskou komisiou vždy, keď je vyzvaný na vykonávanie úloh týkajúcich sa Islandu a Nórska v zmysle tohto rozhodnutia.

                        (11)

                        Právomoci Dozorného úradu EZVO a Súdu EZVO v zmysle tohto rozhodnutia sú obmedzené na povinnosti, ktoré sa týmto prijímajú.

                        (12)

                        Protokol 31 k dohode o EHP by sa preto mal zmeniť s cieľom umožniť túto rozšírenú spoluprácu,

                  PRIJAL TOTO ROZHODNUTIE:

               Článok 1
               Za článok 3 ods. 7 (Životné prostredie) Protokolu 31 k dohode o EHP sa vkladá tento odsek:

                           „8. a)

                           Island a Nórsko dodržiavajú svoje príslušné ciele v oblasti znižovania emisií skleníkových plynov na obdobie od 1. januára 2021 do 31. decembra 2030 v súlade s týmito aktmi:

                                       —

                                          32018 R 0841: nariadenie Európskeho parlamentu a Rady (EÚ) 2018/841 z 30. mája 2018 o začlenení emisií a odstraňovania skleníkových plynov z využívania pôdy, zo zmien vo využívaní pôdy a z lesného hospodárstva do rámca politík v oblasti klímy a energetiky na rok 2030, ktorým sa mení nariadenie (EÚ) č. 525/2013 a rozhodnutie č. 529/2013/EÚ (Ú. v. EÚ L 156, 19.6.2018, s. 1).
                                       Nariadenie sa na účely tejto dohody vykladá s týmito úpravami:

                                                   i)

                                                   v článku 6 ods. 2 slová „30 rokov“ v prípade Islandu znejú „50 rokov“;

                                                   ii)

                                                   v článku 8 ods. 7 sa dopĺňa tento text:
                                                   „Štáty EZVO oznámia svoje revidované navrhované lesné referenčné úrovne Dozornému úradu EZVO najneskôr deväť mesiacov po nadobudnutí účinnosti rozhodnutia Spoločného výboru EHP č. xx z xx/xxxx [toto rozhodnutie] na roky 2021 – 2025. Dozorný úrad EZVO uverejní navrhované lesné referenčné úrovne, ktoré mu oznámili štáty EZVO.“;

                                                   iii)

                                                   článok 13 ods. 2 písm. a) znie v prípade štátov EZVO takto:
                                                   „Štát EZVO predložil stratégiu, ako je stanovená ďalej, pre využívanie pôdy, zmeny využívania pôdy a sektor lesného hospodárstva s výhľadom na najmenej 30 rokov, a to aj vrátane uskutočňovaných alebo plánovaných konkrétnych opatrení na zabezpečenie zachovania alebo prípadne zlepšenia lesných záchytov a rezervoárov.

                                                               1.

                                                               Do 1. januára 2020 každý členský štát EZVO vypracuje a predloží Dozornému úradu EZVO svoju stratégiu pre využívanie pôdy, zmeny využívania pôdy a sektor lesného hospodárstva s výhľadom na najmenej 30 rokov. Štáty EZVO by v prípade potreby mali svoje stratégie aktualizovať do 1. januára 2025.

                                                               2.

                                                               Stratégie štátov EZVO prispievajú k:

                                                                           a)

                                                                           plneniu záväzkov štátov EZVO v rámci dohovoru UNFCCC a Parížskej dohody znížiť antropogénne emisie skleníkových plynov a zlepšiť ich odstraňovanie záchytmi a podporovať zvýšenú sekvestráciu uhlíka;

                                                                           b)

                                                                           splneniu cieľa Parížskej dohody, ktorým je udržanie nárastu priemernej globálnej teploty výrazne pod 2 °C v porovnaní s predindustriálnou úrovňou a pokračovať v úsilí o obmedzenie zvyšovania teploty o 1,5 °C v porovnaní s predindustriálnou úrovňou;

                                                                           c)

                                                                           dosiahnutiu dlhodobého zníženia emisií skleníkových plynov a zlepšeniu ich odstraňovania záchytmi v rozsahu potrebnom pre sektor LULUCF, v súlade so zámerom v kontexte potrebných znížení podľa IPCC znížiť emisie skleníkových plynov štátov EZVO nákladovo efektívnym spôsobom a posilniť ich odstraňovanie záchytmi pri dosahovaní teplotných cieľov stanovených v Parížskej dohode tak, aby sa v druhej polovici tohto storočia na spravodlivom základe dosiahol vyvážený stav medzi antropogénnymi emisiami skleníkových plynov zo zdrojov a odstraňovaním záchytmi, ako aj v kontexte udržateľného rozvoja a úsilia o odstránenie chudoby.

                                                               3.

                                                               Stratégie štátov EZVO zahŕňajú:

                                                                           a)

                                                                           zníženie emisií a zvýšenie ich odstraňovania vo využívaní pôdy, v zmenách vo využívaní pôdy a v lesnom hospodárstve (sektor LULUCF), pri zohľadnení bioenergie a biomateriálov z tohto sektora;

                                                                           b)

                                                                           v rozsahu potrebnom pre využívanie pôdy, zmeny využívania pôdy a lesné hospodárstvo, prepojenia s ďalšími národnými dlhodobými cieľmi, plánovaním a inými politikami a opatreniami.

                                                               4.

                                                               Štáty EZVO bezodkladne sprístupnia verejnosti svoje príslušné stratégie a všetky ich aktualizácie.

                                                               5.

                                                               Dozorný úrad EZVO posúdi, či sú stratégie štátov EZVO primerané na účely zdokumentovania plnenia tohto článku.

                                                               6.

                                                               Stratégie štátov EZVO pre využívanie pôdy, zmeny využívania pôdy a lesné hospodárstvo by mali obsahovať prvky uvedené ďalej:

                                                                           A.

                                                                           PREHĽAD A POSTUP VYPRACOVANIA STRATÉGIÍ

                                                                           A.1

                                                                           Zhrnutie

                                                                           A.2

                                                                           Právny a politický kontext vrátane prípadných orientačných míľnikov na roky 2040 a 2050

                                                                           B.

                                                                           OBSAH

                                                                           B.1

                                                                           VYUŽÍVANIE PÔDY, ZMENY VO VYUŽÍVANÍ PÔDY A LESNÉ HOSPODÁRSTVO (LULUCF)

                                                                           B.1.1

                                                                           Plánované znižovanie emisií a zintenzívnenie odstraňovania do roku 2050

                                                                           B.1.2

                                                                           V uskutočniteľnom rozsahu očakávané emisie podľa zdrojov a jednotlivých skleníkových plynov

                                                                           B.1.3

                                                                           Plánované možnosti zníženia emisií a možnosti zlepšenia ich odstraňovania záchytmi

                                                                           B.1.4.

                                                                           V rozsahu potrebnom na zachovanie alebo zlepšenie, podľa potreby, lesných záchytov a rezervoárov; politiky a opatrenia adaptácie

                                                                           B.1.5

                                                                           Aspekty týkajúce sa dopytu na trhu po lesnej biomase a vplyvu na zber a ťažbu

                                                                           B.1.6

                                                                           Podľa potreby podrobnosti o tvorbe modelov (vrátane predpokladov), a/alebo analýzy, ukazovatele atď.“;

                                                   iv)

                                                   v článku 15 ods. 2 sa dopĺňa tento text:
                                                   „Ústredný správca je splnomocnený vykonávať úlohy uvedené v tomto článku v prípade, že sa týkajú štátov EZVO. Ak ústredný správca zablokuje transakciu, ktorá sa týka štátov EZVO alebo ktorú štáty EZVO vykonali, informuje o tom Dozorný úrad EZVO.“;

                                                   v)

                                                   do tabuľky v prílohe II sa dopĺňa tento text:

                                                               „Island

                                                               0,5

                                                               10

                                                               2

                                                               Nórsko

                                                               0,1

                                                               10

                                                               5“

                                                   vi)

                                                   do tabuľky v prílohe III sa dopĺňa tento text:

                                                               „Island

                                                               1990

                                                               Nórsko

                                                               1990“

                                                   vii)

                                                   do časti A písm. g) prílohy IV sa dopĺňa tento text:
                                                   „Pre štáty EZVO je referenčná úroveň na obdobie 2021 – 2025 v súlade s odhadmi nahlasovanými Európskej environmentálnej agentúre na dobrovoľnom základe v súlade s nariadením (EÚ) č. 525/2013 a, pokiaľ ide o Island, aj v súlade s dvojstrannou dohodou medzi Islandom a Európskou úniou a jej členskými štátmi v súvislosti s účasťou Islandu na spoločnom plnení záväzkov Európskej únie, jej členských štátov a Islandu v rámci druhého záväzného obdobia Kjótskeho protokolu k Rámcovému dohovoru Organizácie Spojených národov o zmene klímy (6).“;

                                                   viii)

                                                   do tabuľky v prílohe VII sa dopĺňa tento text:

                                                               „Island

                                                               -0,0224

                                                               -0,0045

                                                               Nórsko

                                                               -29,6

                                                               -35,5“;

                                       —

                                          32018 R 0842: nariadenie Európskeho parlamentu a Rady (EÚ) 2018/842 z 30. mája 2018 o záväznom ročnom znižovaní emisií skleníkových plynov členskými štátmi v rokoch 2021 až 2030, ktorým sa prispieva k opatreniam v oblasti klímy zameraným na splnenie záväzkov podľa Parížskej dohody, a o zmene nariadenia (EÚ) č. 525/2013 (Ú. v. EÚ L 156, 19.6.2018, s. 26).
                                       Nariadenie sa na účely tejto dohody vykladá s týmito úpravami:

                                                   i)

                                                   v prípade štátov EZVO sa k článku 4 ods. 3 dopĺňa tento text:
                                                   „V prípade štátov EZVO na účely stanovenia ročne pridelených emisných kvót na roky 2021 až 2030 vyjadrených v tonách ekvivalentu CO2, ako sa uvádza v odsekoch 1 a 2 tohto článku, bude východiskový rok 2005 pre emisné kvóty na rok 2030 vychádzať z rozdielu medzi celkovými emisiami skleníkových plynov v roku 2005 na základe komplexného preskúmania, v ktorom sa emisie CO2 z leteckej dopravy považujú za nulové, a emisiami zo stacionárnych zariadení EU ETS za rok 2005, ktoré boli zahrnuté do ETS v roku 2013, ako boli nahlásené v časti B dodatku k rozhodnutiu Spoločného výboru č. 152/2012 z 26. júla 2012 (7), upravenými podľa hodnôt potenciálov globálneho otepľovania prijatých v delegovanom akte, na ktorý sa odkazuje v článku 26 ods. 6 písm. b) nariadenia (EÚ) 2018/1999 alebo podľa hodnôt uvedených vo štvrtej hodnotiacej správe (AR4) IPCC, kým sa nezačne uplatňovať delegovaný akt. Údaje o emisiách zo stacionárnych zariadení zahrnutých do systému EU ETS za rok 2005, ako boli nahlásené v rozhodnutí Spoločného výboru EHP č. 152/2012 (AR2), a tie isté údaje s aktualizovanými hodnotami potenciálov globálneho otepľovania (AR4), ktoré sa zohľadnia na účely stanovenia ročných emisných kvót na roky 2021 až 2030 podľa tohto článku, sú uvedené v dodatku.“;

                                                   ii)

                                                   za prílohu IV sa dopĺňa tento text:

                                                         „Dodatok
                                                         Údaje štátov EZVO o emisiách zo stacionárnych zariadení zahrnutých do systému EU ETS za rok 2005, ako boli nahlásené v rozhodnutí Spoločného výboru EHP č. 152/2012 (AR2), a tie isté údaje s aktualizovanými hodnotami potenciálov globálneho otepľovania (AR4), ktoré sa zohľadnia na účely stanovenia ročných emisných kvót na roky 2021 až 2030 podľa článku 4 ods. 3.
                                                         Tabuľka 1: Emisie ETS za rok 2005 v prípade Nórska:

                                                                     Skleníkové plyny (v tonách)

                                                                     CO2-eq (AR2)

                                                                     CO2-eq (AR4)

                                                                     N2O/PFC

                                                                     CO2

                                                                     23 090 000

                                                                     23 090 000

                                                                     N2O

                                                                     1 955 000

                                                                     1 880 000

                                                                     6 308

                                                                     PFC

                                                                     829 000

                                                                     955 000

                                                                     CF4

                                                                     116,698

                                                                     C2F6

                                                                     7,616

                                                                     Spolu

                                                                     25 874 000

                                                                     25 925 000

                                                         Tabuľka 2: Emisie ETS za rok 2005 v prípade Islandu:

                                                                     Skleníkové plyny (v tonách)

                                                                     CO2-eq (AR2)

                                                                     CO2-eq (AR4)

                                                                     N2O/PFC

                                                                     CO2

                                                                     909 132

                                                                     909 132

                                                                     PFC

                                                                     26 709

                                                                     31 105

                                                                     CF4

                                                                     3,508

                                                                     C2F6

                                                                     0,424

                                                                     Spolu

                                                                     935 841

                                                                     940 237

                                                   “

                                                   iii)

                                                   v článku 6 ods. 1 slová „100 miliónov kvót EU ETS“ znejú „107 miliónov kvót EU ETS“;

                                                   iv)

                                                   v článku 12 ods. 2 sa dopĺňa tento text:
                                                   „Centrálny správca je splnomocnený vykonávať úlohy uvedené v tomto článku v prípade, že sa týkajú štátov EZVO. Ak centrálny správca zablokuje transakciu, ktorá sa týka štátov EZVO alebo ktorú štáty EZVO vykonali, informuje o tom Dozorný úrad EZVO.“;

                                                   v)

                                                   do tabuľky v prílohe I sa dopĺňa tento text:

                                                               „Island

                                                               - 29 %

                                                               Nórsko

                                                               - 40 %“;

                                                   vi)

                                                   do tabuľky v prílohe II sa dopĺňa tento text:

                                                               „Island

                                                               4 %

                                                               Nórsko

                                                               2 %“;

                                                   vii)

                                                   tabuľka v prílohe III sa mení takto:

                                                               a)

                                                               do tabuľky sa dopĺňa tento text:

                                                                           „Island

                                                                           0,2

                                                                           Nórsko

                                                                           1,6“

                                                               b)

                                                               údaj „280“ v prípade maximálne spolu znie „281,8“.

                                       —

                                          32018 R 1999: nariadenie Európskeho parlamentu a Rady (EÚ) 2018/1999 z 11. decembra 2018 o riadení energetickej únie a opatrení v oblasti klímy, ktorým sa menia nariadenia Európskeho parlamentu a Rady (ES) č. 663/2009 a (ES) č. 715/2009, smernice Európskeho parlamentu a Rady 94/22/ES, 98/70/ES, 2009/31/ES, 2009/73/ES, 2010/31/EÚ, 2012/27/EÚ a 2013/30/EÚ, smernice Rady 2009/119/ES a (EÚ) 2015/652 a ktorým sa zrušuje nariadenie Európskeho parlamentu a Rady (EÚ) č. 525/2013 (Ú. v. EÚ L 328, 21.12.2018, s. 1).
                                       Uplatniteľné ustanovenia tohto nariadenia sú uvedené ďalej a na účely tejto dohody sa vykladajú s týmito úpravami:

                                                   i)

                                                   uplatňujú sa len tieto ustanovenia nariadenia:

                                                               —

                                                               článok 2 ods. 1 – 10, 12 – 13, 15 – 17, článok 18, článok 26 ods. 2 – 7, článok 29 ods. 5 písm. b), články 37 – 42, článok 44 ods. 1 písm. a), článok 44 ods. 2 – 3 a 6, články 57 – 58 a prílohy V – VII a XII – XIII;

                                                   ii)

                                                   článok 2 ods. 1 – 10, 12 –13 a 15 – 17 sa na účely tohto odseku uplatňujú na štáty EZVO, len pokiaľ sa týkajú vykonávania nariadenia (EÚ) 2018/841 a nariadenia (EÚ) 2018/842;

                                                   iii)

                                                   článok 26 ods. 4 znie v prípade štátov EZVO takto:
                                                   „Island a Nórsko každoročne do 15. apríla predložia Dozornému úradu EZVO kópiu konečných údajov inventúry skleníkových plynov nahlásených sekretariátu dohovoru UNFCCC v súlade s odsekom 3.“;

                                                   iv)

                                                   článok 41 sa v prípade štátov EZVO uplatňuje, len pokiaľ sú ustanovenia alebo ich časti uvedené alebo stanovené v [tomto rozhodnutí];

                                                   v)

                                                   v prípade štátov EZVO sa za prvú vetu článku 42 dopĺňa táto veta:
                                                   „Európska environmentálna agentúra pomáha Dozornému úradu EZVO v jeho práci, len pokiaľ ide o článok 18, článok 26 ods. 2 – 7, článok 29 ods. 5 písm. b), články 37 – 39 a článok 41.“;

                                       —

                                          32013 R 0525: nariadenie Európskeho parlamentu a Rady (EÚ) č. 525/2013 z 21. mája 2013 o mechanizme monitorovania a nahlasovania emisií skleníkových plynov a nahlasovania ďalších informácií na úrovni členských štátov a Únie relevantných z hľadiska zmeny klímy a o zrušení rozhodnutia č. 280/2004/ES (Ú. v. EÚ L 165, 18.6.2013, s. 13).
                                       Uplatniteľné ustanovenia tohto nariadenia sú uvedené ďalej a na účely tejto dohody sa vykladajú s týmito úpravami:

                                                   i)

                                                   uplatňujú sa len tieto ustanovenia nariadenia:

                                                               —

                                                               článok 7, článok 19 ods. 1 a 3;

                                                   ii)

                                                   článok 7, článok 19 ods. 1 a 3 sa na účely tohto odseku uplatňujú na štáty EZVO, len pokiaľ sa týkajú vykonávania nariadenia (EÚ) 2018/842.

                                       —

                                          32014 R 0749: vykonávacie nariadenie Komisie (EÚ) č. 749/2014 z 30. júna 2014 o štruktúre, formáte, postupoch predkladania a preverovaní informácií nahlásených členskými štátmi podľa nariadenia Európskeho parlamentu a Rady (EÚ) č. 525/2013 (Ú. v. EÚ L 203, 11.7.2014, s. 23).
                                       Uplatniteľné ustanovenia tohto nariadenia sú uvedené ďalej a na účely tejto dohody sa vykladajú s týmito úpravami:

                                                   i)

                                                   uplatňujú sa len tieto ustanovenia nariadenia:

                                                               —

                                                               články 3 – 5, 7 – 10, 12 – 14, 16, 29, 32 – 34, 36 – 37 a prílohy I – VIII a tabuľka 2 prílohy XVI;

                                                   ii)

                                                   články 3 – 5, 7 – 10, 12 – 14, 16, 29, 32 – 34, 36 – 37 a prílohy I – VIII a tabuľka 2 prílohy XVI sa na účely tohto odseku uplatňujú na štáty EZVO, len pokiaľ sa týkajú vykonávania nariadenia (EÚ) 2018/842;

                           b)

                           Na základe článku 79 ods. 3 dohody o EHP sa na tento odsek uplatňuje časť VII dohody (Inštitucionálne ustanovenia).

                           c)

                           Protokol 1 k dohode o EHP (Horizontálne ustanovenia) sa na tento odsek uplatňuje mutatis mutandis.

                           d)

                           Odkazy na právne predpisy, akty, pravidlá, politiky a opatrenia Únie uvedené v aktoch a ustanoveniach uvedených alebo obsiahnutých v tomto odseku sa uplatňujú do tej miery a v tej forme, v akých sú príslušné právne predpisy, akty, pravidlá, politiky a opatrenia začlenené do tejto dohody.

                           e)

                           Island a Nórsko sa v plnej miere zúčastňujú na práci Výboru pre zmenu klímy podľa aktov a ustanovení, na ktoré sa odkazuje alebo ktoré sú obsiahnuté v tomto odseku, ale nemajú právo hlasovať.

                           f)

                           V prípadoch, keď Komisia konzultuje s odborníkmi určenými členskými štátmi v zmysle aktov a ustanovení, na ktoré sa odkazuje alebo ktoré sú obsiahnuté v tomto odseku, na rovnakom základe konzultuje aj s odborníkmi určenými štátmi EZVO.

                           g)

                           Európska environmentálna agentúra pomáha Dozornému úradu EZVO v jeho práci v zmysle nariadenia (EÚ) 2018/841 a nariadenia (EÚ) 2018/842.

                           h)

                           Tento odsek sa neuplatňuje na Lichtenštajnsko.“

               Článok 2
               Toto rozhodnutie nadobúda účinnosť […], alebo dňom nasledujúcim po poslednom oznámení Spoločnému výboru EHP podľa článku 103 ods. 1 Dohody o EHP, podľa toho, čo nastane neskôr. (8)

               Článok 3
               Toto rozhodnutie sa uverejní v oddiele EHP Úradného vestníka Európskej únie a v dodatku EHP k Úradnému vestníku Európskej únie.

               V Bruseli .

                     Za Spoločný výbor EHP

                     predseda

                     tajomníci

                     Spoločného výboru EHP

               (1)  Ú. v. EÚ L 156, 19.6.2018, s. 1.

               (2)  Ú. v. EÚ L 156, 19.6.2018, s. 26.

               (3)  Ú. v. EÚ L 328, 21.12.2018, s. 1.

               (4)  Ú. v. EÚ L 165, 18.6.2013, s. 13.

               (5)  Ú. v. EÚ L 203, 11.7.2014, s. 23.

               (6)  Ú. v. EÚ L 207, 4.8.2015, s. 1.

               (7)  Ú. v. EÚ L 309, 8.11.2012, s. 38.

               (8)  [Ústavné požiadavky neboli oznámené.] [Ústavné požiadavky boli oznámené.]

            Vyhlásenie Islandu a Nórska o národných plánoch týkajúcich sa rozhodnutia Spoločného výboru EHP č. [tohto rozhodnutia]
            Island a Nórsko na dobrovoľnom základe vypracujú národné plány, v ktorých opíšu, ako Island a Nórsko plánujú splniť svoje záväzky, ktoré prijali prostredníctvom zahrnutia týchto aktov do Protokolu 31 k Dohode o EHP:

                        —

                        nariadenie Európskeho parlamentu a Rady (EÚ) 2018/841 z 30. mája 2018 o začlenení emisií a odstraňovania skleníkových plynov z využívania pôdy, zo zmien vo využívaní pôdy a z lesného hospodárstva do rámca politík v oblasti klímy a energetiky na rok 2030, ktorým sa mení nariadenie (EÚ) č. 525/2013 a rozhodnutie č. 529/2013/EÚ (nariadenie LULUCF) a

                        —

                        nariadenie Európskeho parlamentu a Rady (EÚ) 2018/842 z 30. mája 2018 o záväznom ročnom znižovaní emisií skleníkových plynov členskými štátmi v rokoch 2021 až 2030, ktorým sa prispieva k opatreniam v oblasti klímy zameraným na splnenie záväzkov podľa Parížskej dohody, a o zmene nariadenia (EÚ) č. 525/2013 (nariadenie o spoločnom úsilí – ESR).

                  Island a Nórsko vypracujú svoje príslušné národné plány a do 31. decembra 2019 ich sprístupnia členským štátom EÚ, Európskej komisii, Dozornému úradu EZVO a verejnosti.
            Plány budú obsahovať tieto hlavné prvky:

                        —

                        zhrnutie plánu,

                        —

                        prehľad súčasných národných politík v oblasti klímy,

                        —

                        opis národného cieľa v rámci spoločného úsilia a záväzku v sektore LULUCF,

                        —

                        opis hlavných existujúcich a pripravovaných politík a opatrení, ktoré sú naplánované na dosiahnutie cieľa v rámci spoločného úsilia a záväzku v sektore LULUCF,

                        —

                        opis súčasnej vnútroštátnej situácie, pokiaľ ide o emisie skleníkových plynov a ich odstraňovanie, ako aj odhady cieľa v rámci spoločného úsilia a záväzku v sektore LULUCF vychádzajúcimi z existujúcich politík a opatrení,

                        —

                        posúdenie vplyvov plánovaných národných politík a opatrení na dosiahnutie cieľa v rámci spoločného úsilia a záväzku v sektore LULUCF v porovnaní s odhadmi vychádzajúcimi z existujúcich politík a opatrení a s opisom interakcií medzi existujúcimi a plánovanými politikami a opatreniami.


title: Rozhodnutie Rady (EÚ) 2019/1875 z 8. novembra 2019 o uzavretí Dohody o voľnom obchode medzi Európskou úniou a Singapurskou republikou

text:
                  14.11.2019

                  SK

                  Úradný vestník Európskej únie

                  L 294/1

         ROZHODNUTIE RADY (EÚ) 2019/1875
         z 8. novembra 2019
         o uzavretí Dohody o voľnom obchode medzi Európskou úniou a Singapurskou republikou
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 91, článok 100 ods. 2 a článok 207 ods. 4 prvý pododsek v spojení s jej článkom 218 ods. 6 písm. a) bodom v) a článkom 218 ods. 7,
         so zreteľom na návrh Európskej komisie,
         so zreteľom na súhlas Európskeho parlamentu,
         keďže:

                     (1)

                     Na základe rozhodnutia Rady (EÚ) 2018/1599 (1) bola Dohoda o voľnom obchode medzi Európskou úniou a Singapurskou republikou (ďalej len „dohoda“) podpísaná 19. októbra 2018.

                     (2)

                     Podľa článku 218 ods. 7 zmluvy je vhodné, aby Rada splnomocnila Komisiu na schválenie pozície v mene Únie, ktorá sa má prijať vo Výbore pre obchod v súvislosti s určitými zmenami dohody, ktoré sa majú prijať zjednodušeným postupom. Komisia by sa mala splnomocniť na schválenie zmien, ktoré má prijať Výbor pre obchod podľa článku 9.18 (Zmena a oprava predmetu úpravy), pokiaľ ide o prílohy 9-A až 9-I k dohode, a to po porade s osobitným výborom ustanoveným Radou v súlade s článkom 207 ods. 3 zmluvy. To by nemalo platiť v prípade zmien záväzkov podľa časti 2 prílohy 9-E k dohode. Okrem toho by sa Komisia mala splnomocniť na schválenie zmien, ktoré má prijať Výbor pre obchod podľa článku 10.17 (Systém ochrany zemepisných označení) a článku 10.18 (Zmena zoznamu zemepisných označení), pokiaľ ide o prílohy 10-A a 10-B k dohode.

                     (3)

                     Dohoda by sa mala schváliť v mene Únie.

                     (4)

                     V súlade s článkom 16.16 dohody (Absencia priameho účinku) by dohoda nemala osobám priznávať iné práva ani im ukladať iné povinnosti než tie, ktoré vznikli medzi zmluvnými stranami podľa medzinárodného práva verejného,

               PRIJALA TOTO ROZHODNUTIE:

            Článok 1
            Týmto sa v mene Únie schvaľuje Dohoda o voľnom obchode medzi Európskou úniou a Singapurskou republikou.
            Text dohody je pripojený k tomuto rozhodnutiu.

            Článok 2
            Na účely článku 9.18 (Zmena a oprava predmetu úpravy) pozíciu Únie týkajúcu sa zmien alebo opráv príloh 9-A až 9-I k dohode schvaľuje Komisia a to po porade s osobitným výborom ustanoveným Radou v súlade s článkom 207 ods. 3 zmluvy. Tento článok sa nepoužije na zmeny záväzkov podľa časti 2 prílohy 9-E k dohode.

            Článok 3
            Na účely článku 10.17 (Systém ochrany zemepisných označení) a článku 10.18 (Zmena zoznamu zemepisných označení) dohody pozíciu Únie týkajúcu sa zmien príloh 10-A a 10-B k dohode schvaľuje Komisia.

            Článok 4
            Predseda Rady vykoná v mene Únie oznámenie podľa článku 16.13 ods. 2 dohody s cieľom vyjadriť súhlas Únie s tým, že bude dohodou viazaná (2).

            Článok 5
            Toto rozhodnutie nadobúda účinnosť dňom jeho prijatia.

            V Luxemburgu 8. novembra 2019

                  Za Radu

                  predseda

               M. LINTILÄ

            (1)  Rozhodnutie Rady (EÚ) 2018/1599 z 15. októbra 2019 o podpise Dohody o voľnom obchode medzi Európskou úniou a Singapurskou republikou v mene Európskej únie (Ú. v. EÚ L 267, 25.10.2018, s. 1).

            (2)  Dátum nadobudnutia platnosti dohody uverejní Generálny sekretariát Rady v Úradnom vestníku Európskej únie.


title: Rozhodnutie Rady (EÚ) 2020/142 z 21. januára 2020 o uzavretí Protokolu medzi Európskou úniou, Švajčiarskou konfederáciou a Lichtenštajnským kniežatstvom k Dohode medzi Európskym spoločenstvom a Švajčiarskou konfederáciou o kritériách a mechanizmoch na určenie štátu zodpovedného za preskúmanie žiadosti o azyl podanej v členskom štáte alebo vo Švajčiarsku, pokiaľ ide o prístup do systému Eurodac na účely presadzovania práva

text:
                  4.2.2020

                  SK

                  Úradný vestník Európskej únie

                  L 32/1

         ROZHODNUTIE RADY (EÚ) 2020/142
         z 21. januára 2020
         o uzavretí Protokolu medzi Európskou úniou, Švajčiarskou konfederáciou a Lichtenštajnským kniežatstvom k Dohode medzi Európskym spoločenstvom a Švajčiarskou konfederáciou o kritériách a mechanizmoch na určenie štátu zodpovedného za preskúmanie žiadosti o azyl podanej v členskom štáte alebo vo Švajčiarsku, pokiaľ ide o prístup do systému Eurodac na účely presadzovania práva
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 87 ods. 2 písm. a) a článok 88 ods. 2 prvý pododsek písm. a) v spojení s článkom 218 ods. 6 druhým pododsekom písm. a),
         so zreteľom na návrh Európskej komisie,
         so zreteľom na súhlas Európskeho parlamentu (1),
         keďže:

                     (1)

                     V súlade s rozhodnutím Rady (EÚ) 2019/393 (2) bol 27. júna 2019 podpísaný Protokol medzi Európskou úniou, Švajčiarskou konfederáciou a Lichtenštajnským kniežatstvom k Dohode medzi Európskym spoločenstvom a Švajčiarskou konfederáciou o kritériách a mechanizmoch na určenie štátu zodpovedného za preskúmanie žiadosti o azyl podanej v členskom štáte alebo vo Švajčiarsku, pokiaľ ide o prístup do systému Eurodac na účely presadzovania práva (ďalej len „protokol“), s výhradou jeho uzavretia k neskoršiemu dátumu.

                     (2)

                     S cieľom podporiť a posilniť policajnú spoluprácu medzi príslušnými orgánmi členských štátov a orgánmi Švajčiarska a Lichtenštajnska na účely prevencie, odhaľovania a vyšetrovania teroristických trestných činov a iných závažných trestných činov sa vyžaduje zapojenie Únie, aby sa Švajčiarsko a Lichtenštajnsko mohli zúčastňovať na aspektoch systému Eurodac súvisiacich s presadzovaním práva.

                     (3)

                     Protokol by sa mal schváliť.

                     (4)

                     Spojené kráľovstvo a Írsko sú viazané nariadením Európskeho parlamentu a Rady (EÚ) č. 603/2013 (3), a preto sa zúčastňujú na prijatí tohto rozhodnutia.

                     (5)

                     V súlade s článkami 1 a 2 Protokolu č. 22 o postavení Dánska, ktorý je pripojený k Zmluve o Európskej únii a Zmluve o fungovaní Európskej únie, sa Dánsko nezúčastňuje na prijatí tohto rozhodnutia, nie je ním viazané ani nepodlieha jeho uplatňovaniu,

               PRIJALA TOTO ROZHODNUTIE:

            Článok 1
            Týmto sa v mene Únie schvaľuje Protokol medzi Európskou úniou, Švajčiarskou konfederáciou a Lichtenštajnským kniežatstvom k Dohode medzi Európskym spoločenstvom a Švajčiarskou konfederáciou o kritériách a mechanizmoch na určenie štátu zodpovedného za preskúmanie žiadosti o azyl podanej v členskom štáte alebo vo Švajčiarsku, pokiaľ ide o prístup do systému Eurodac na účely presadzovania práva (4).

            Článok 2
            Predseda Rady vykoná v mene Únie oznámenie podľa článku 4 ods. 1 protokolu.

            Článok 3
            Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.

            V Bruseli 21. januára 2020

                  Za Radu

                  predseda

               Z. MARIĆ

            (1)  Súhlas zo 17. decembra 2019 (zatiaľ neuverejnený v úradnom vestníku).

            (2)  Rozhodnutie Rady (EÚ) 2019/393 zo 7. marca 2019 o podpise, v mene Európskej únie, Protokolu medzi Európskou úniou, Švajčiarskou konfederáciou a Lichtenštajnským kniežatstvom k Dohode medzi Európskym spoločenstvom a Švajčiarskou konfederáciou o kritériách a mechanizmoch na určenie štátu zodpovedného za preskúmanie žiadosti o azyl podanej v členskom štáte alebo vo Švajčiarsku, pokiaľ ide o prístup do systému Eurodac na účely presadzovania práva (Ú. v. EÚ L 71, 13.3.2019, s. 5).

            (3)  Nariadenie Európskeho parlamentu a Rady (EÚ) č. 603/2013 z 26. júna 2013 o zriadení systému Eurodac na porovnávanie odtlačkov prstov pre účinné uplatňovanie nariadenia (EÚ) č. 604/2013, ktorým sa ustanovujú kritériá a mechanizmy na určenie členského štátu zodpovedného za posúdenie žiadosti o medzinárodnú ochranu podanej štátnym príslušníkom tretej krajiny alebo osobou bez štátnej príslušnosti v jednom z členských štátov, a o žiadostiach orgánov členských štátov na presadzovanie práva a Europolu o porovnanie s údajmi v systéme Eurodac na účely presadzovania práva a o zmene nariadenia (EÚ) č. 1077/2011, ktorým sa zriaďuje Európska agentúra na prevádzkové riadenie rozsiahlych informačných systémov v priestore slobody, bezpečnosti a spravodlivosti (Ú. v. EÚ L 180, 29.6.2013, s. 1).

            (4)  Pozri stranu 3 tohto úradného vestníka.


Rozhodnutie Komisie z 08/01/2020 ktorým sa koncentrácia vyhlasuje za zlučiteľnú so spoločným trhom (Vec COMP/M.9602 - BANCO SANTANDER / ALLIANZ POPULAR) podľa nariadenia Rady (ES) č. 139/2004 (Iba anglické znenie je autentické)


Rozhodnutie Komisie z 24/01/2020 ktorým sa koncentrácia vyhlasuje za zlučiteľnú so spoločným trhom (Vec COMP/M.9656 - CD&R / ANIXTER) podľa nariadenia Rady (ES) č. 139/2004 (Iba anglické znenie je autentické)


Rozhodnutie Komisie z 07/01/2020 ktorým sa koncentrácia vyhlasuje za zlučiteľnú so spoločným trhom (Vec COMP/M.9610 - CVC / ROYAL FRIESLANDCAMPINA / DMV FONTERRA EXCIPIENTS) podľa nariadenia Rady (ES) č. 139/2004 (Iba anglické znenie je autentické)


title: Rozhodnutie Rady (SZBP) 2020/170 zo 6. februára 2020, ktorým sa mení rozhodnutie 2010/231/SZBP o reštriktívnych opatreniach voči Somálsku

text:
                  7.2.2020

                  SK

                  Úradný vestník Európskej únie

                  L 36/5

         ROZHODNUTIE RADY (SZBP) 2020/170
         zo 6. februára 2020,
         ktorým sa mení rozhodnutie 2010/231/SZBP o reštriktívnych opatreniach voči Somálsku
         RADA EURÓPSKEJ ÚNIE,
         so zreteľom na Zmluvu o Európskej únii, a najmä na jej článok 29,
         so zreteľom na návrh vysokého predstaviteľa Únie pre zahraničné veci a bezpečnostnú politiku,
         keďže:

                     (1)

                     Rada 26. apríla 2010 prijala rozhodnutie 2010/231/SZBP (1).

                     (2)

                     Bezpečnostná rada Organizácie Spojených národov (ďalej len „BR OSN“) prijala 15. novembra 2019 rezolúciu č. 2498 (2019). Touto rezolúciou sa potvrdzuje všeobecné a úplné zbrojné embargo voči Somálsku a menia výnimky, predbežné schválenia a oznámenia týkajúce sa dodávok zbraní a súvisiacich materiálov do Somálska. Touto rezolúciou sa potvrdzuje zákaz dovozu dreveného uhlia zo Somálska a zavádzajú sa ňou aj obmedzenia predaja, dodávok a transferu komponentov improvizovaných výbušných zariadení do Somálska.

                     (3)

                     Rozhodnutie 2010/231/SZBP by sa preto malo zodpovedajúcim spôsobom zmeniť.

                     (4)

                     Na vykonanie určitých opatrení v tomto rozhodnutí je potrebná ďalšia činnosť Únie,

               PRIJALA TOTO ROZHODNUTIE:

            Článok 1
            Rozhodnutie 2010/231/SZBP sa mení takto:

                        1.

                        Článok 1 sa mení takto:

                                    i)

                                    odseky 3, 4 a 4a sa nahrádzajú takto:

                                       „3.   Odseky 1 a 2 sa nevzťahujú na:

                                                   a)

                                                   dodávky, predaj alebo transfer zbraní a súvisiaceho materiálu všetkých typov a priame alebo nepriame poskytovanie technického poradenstva, finančnej a inej pomoci a odbornej prípravy súvisiacej s vojenskými činnosťami, ktoré sú určené výhradne na podporu personálu Organizácie Spojených národov alebo na využitie zo strany tohto personálu, ako aj misie Organizácie Spojených národov pre pomoc v Somálsku (UNSOM);

                                                   b)

                                                   dodávky, predaj alebo transfer zbraní a súvisiaceho materiálu všetkých typov a priame alebo nepriame poskytovanie technického poradenstva, finančnej a inej pomoci a odbornej prípravy súvisiacej s vojenskými činnosťami, ktoré sú určené výhradne na podporu personálu misie Africkej únie v Somálsku (AMISOM) alebo na využitie zo strany tohto personálu;

                                                   c)

                                                   dodávky, predaj alebo transfer zbraní a súvisiaceho materiálu všetkých typov a priame alebo nepriame poskytovanie technického poradenstva, finančnej a inej pomoci a odbornej prípravy súvisiacej s vojenskými činnosťami, ktoré sú určené výhradne na podporu strategických partnerov AMISOM-u alebo na využitie zo strany týchto partnerov, ktorí pôsobia výhradne v rámci strategickej koncepcie Africkej únie (ďalej len „AÚ“) z 5. januára 2012 (alebo nasledujúcich strategických koncepcií AÚ), a to v spolupráci a koordinovane s AMISOM-om;

                                                   d)

                                                   dodávky, predaj alebo transfer zbraní a súvisiaceho materiálu všetkých typov a priame alebo nepriame poskytovanie technického poradenstva, finančnej a inej pomoci a odbornej prípravy súvisiacej s vojenskými činnosťami, ktoré sú určené výhradne na podporu výcvikovej misie Európskej únie (EUTM) v Somálsku alebo na využitie zo strany tejto misie;

                                                   e)

                                                   dodávky, predaj alebo transfer zbraní a súvisiaceho materiálu všetkých typov určených výhradne na využitie zo strany členských štátov alebo medzinárodných, regionálnych a subregionálnych organizácií, ktoré prijímajú opatrenia na potláčanie pirátstva a ozbrojených lúpeží na somálskom pobreží, na žiadosť federálnej vlády Somálska, ktorú oznámila Generálnemu sekretariátu, a to za predpokladu, že prijaté opatrenia sú v súlade s uplatniteľným medzinárodným humanitárnym právom a medzinárodným právom v oblasti ľudských práv;

                                                   f)

                                                   dodávky, predaj alebo transfer zbraní a súvisiaceho materiálu všetkých typov a poskytovanie technického poradenstva, finančnej a inej pomoci a odbornej prípravy súvisiacich s vojenskými činnosťami zameranými výhradne na rozvoj somálskych národných bezpečnostných síl alebo somálskych inštitúcií v oblasti bezpečnosti okrem inštitúcií federálnej vlády Somálska s cieľom zaistiť bezpečnosť somálskeho ľudu. Dodávka položiek uvedených v prílohách II a III a poskytovanie technického poradenstva, finančnej a inej pomoci a odbornej prípravy súvisiacej s vojenskými činnosťami podlieha príslušným požiadavkám na schválenie alebo oznámenie, a to takto:

                                                               i)

                                                               dodávky, predaj alebo transfer zbraní a súvisiaceho materiálu všetkých typov uvedených v prílohe II, ktoré sú určené výhradne na rozvoj somálskych národných bezpečnostných síl alebo inštitúcií somálskeho bezpečnostného sektora okrem inštitúcií federálnej vlády Somálska v záujme zaručenia bezpečnosti somálskeho obyvateľstva, musí v jednotlivých prípadoch vopred schváliť sankčný výbor, ako sa uvádza v odsekoch 4a a 4b;

                                                               ii)

                                                               dodávky, predaj alebo transfer zbraní a súvisiaceho materiálu všetkých typov uvedených v prílohe III a poskytovanie technického poradenstva, finančnej a inej pomoci a odbornej prípravy súvisiacej s vojenskými činnosťami, ktoré sú určené výhradne na rozvoj somálskych národných bezpečnostných síl na zaručenie bezpečnosti somálskeho obyvateľstva, sa musia vopred oznámiť sankčnému výboru, ako sa uvádza v odsekoch 4 a 4b;

                                                               iii)

                                                               dodávky, predaj alebo transfer zbraní a súvisiaceho materiálu všetkých typov uvedených v prílohe III a poskytovanie technického poradenstva, finančnej a inej pomoci a odbornej prípravy súvisiacej s vojenskými činnosťami zo strany členských štátov alebo medzinárodných, regionálnych a subregionálnych organizácií, ktoré sú určené výhradne na rozvoj inštitúcií somálskeho bezpečnostného sektora okrem inštitúcií federálnej vlády Somálska, sa musia vopred oznámiť sankčnému výboru, ako sa uvádza v odseku 4b, a môžu sa zrealizovať v prípade, ak sankčný výbor nevydá do piatich pracovných dní od doručenia takéhoto oznámenia zamietavé rozhodnutie;

                                                   g)

                                                   dodávky, predaj alebo transfer ochranného oblečenia vrátane nepriestrelných viest a vojenských heliem, ktoré do Somálska dočasne vyváža personál Organizácie Spojených národov, zástupcovia médií a humanitárni a rozvojoví pracovníci a sprievodný personál, a to výlučne na osobnú potrebu;

                                                   h)

                                                   dodávky, predaj alebo transfer nesmrtiaceho vojenského vybavenia určeného výhradne na humanitárne alebo ochranné použitie, ktorý dodávajúci štát, medzinárodná, regionálna alebo subregionálna organizácia oznámil(-a) sankčnému výboru aspoň päť dní vopred, a to výlučne informatívne.

                                       4.   Federálna vláda Somálska nesie hlavnú zodpovednosť za to, že sankčnému výboru aspoň päť pracovných dní vopred oznámi každú dodávku zbraní a súvisiaceho materiálu všetkých druhov uvedených v prílohe III, ako aj poskytovanie technického poradenstva, finančnej a inej pomoci a odbornej prípravy súvisiacej s vojenskými činnosťami somálskym národným bezpečnostným silám, ako sa uvádza v odseku 3 písm. f) bode ii) tohto článku. Oznámenie môžu sankčnému výboru aspoň päť pracovných dní vopred prípadne podať členské štáty dodávajúce zbrane a súvisiaci materiál alebo poskytujúce technické poradenstvo, finančnú a inú pomoc a odbornú prípravu súvisiacu s vojenskými činnosťami somálskym národným bezpečnostným silám, pričom o tomto oznámení informujú príslušný vnútroštátny koordinačný orgán v rámci federálnej vlády Somálska a podľa potreby poskytnú federálnej vláde Somálska technickú podporu v súvislosti s oznamovacími postupmi, a to v súlade s bodmi 13 a 14 rezolúcie BR OSN č. 2498 (2019). V oznámeniach sa uvádzajú podrobné údaje o výrobcovi a dodávateľovi zbraní a súvisiaceho materiálu všetkých typov, opis zbraní a munície vrátane druhu, kalibru a kvality, navrhovaný dátum a miesto dodania, ako aj všetky relevantné informácie týkajúce sa jednotky somálskych národných bezpečnostných síl, ktorej sú dodávky určené, alebo určeného miesta uskladnenia.

                                       4a.   Federálna vláda Somálska nesie hlavnú zodpovednosť za to, že požiada najmenej päť pracovných dní vopred sankčný výbor o schválenie akejkoľvek dodávky zbraní a súvisiaceho materiálu všetkých typov uvedených v prílohe II somálskym národným bezpečnostným silám, ako sa uvádza v odseku 3 písm. f) bode ii) tohto článku. O predchádzajúci súhlas môžu prípadne sankčný výbor požiadať aj členské štáty, ktoré takéto položky dodávajú, pričom o tejto žiadosti o schválenie informujú príslušný vnútroštátny koordinačný orgán federálnej vlády Somálska a podľa potreby poskytnú federálnej vláde Somálska technickú podporu v súvislosti s oznamovacími postupmi, a to v súlade s bodmi 13 a 14 rezolúcie BR OSN č. 2498 (2019).
                                       V žiadostiach o schválenie sa uvádzajú podrobné údaje o výrobcovi a dodávateľovi zbraní a súvisiaceho materiálu všetkých typov, opis zbraní a munície vrátane druhu, kalibru a kvality, navrhovaný dátum a miesto dodania, ako aj všetky relevantné informácie týkajúce sa jednotky somálskych národných bezpečnostných síl, ktorej sú dodávky určené, alebo určeného miesta uskladnenia.“;

                                    ii)

                                    dopĺňa sa tento odsek:

                                       „4b.   Členské štáty podľa potreby požiadajú sankčný výbor o schválenie alebo mu zašlú oznámenie v súvislosti s dodávkou akýchkoľvek zbraní a súvisiaceho materiálu všetkých typov uvedených v prílohách II a III, s poskytovaním technického poradenstva, finančnej a inej pomoci a odbornej prípravy súvisiacej s vojenskými činnosťami inštitúciám somálskeho bezpečnostného sektora okrem inštitúcií federálnej vlády Somálska podľa odseku 3 písm. f) bodov i) a iii) a zároveň aspoň päť pracovných dní vopred informujú federálnu vládu Somálska.“;

                                    iii)

                                    odsek 5 sa nahrádza takto:

                                       „5.   Zakazuje sa dodávať, ďalej predávať, prevádzať alebo dať k dispozícii na použitie akékoľvek zbrane alebo vojenské vybavenie, ktoré sa predávajú alebo poskytujú výhradne na účely rozvoja somálskych národných bezpečnostných síl alebo inštitúcií somálskeho bezpečnostného sektora okrem inštitúcií federálnej vlády Somálska, a to akejkoľvek osobe alebo subjektu, ktoré nie sú v službách somálskych národných bezpečnostných síl alebo inštitúcií somálskeho bezpečnostného sektora, ktorým sa pôvodne predali alebo dodali, alebo predávajúceho či dodávajúceho členského štátu alebo medzinárodnej, regionálnej či subregionálnej organizácie.“

                        2.

                        Vkladá sa tento článok:

                           „Článok 1c

                              1.   S výhradou článku 1 ods. 3 sa štátnym príslušníkom členských štátov alebo z územia členských štátov zakazuje do Somálska priamo alebo nepriamo dodávať, predávať alebo transferovať komponenty improvizovaných výbušných zariadení, ktoré sú uvedené v Spoločnom zozname vojenského materiálu EÚ, ako aj v prílohe IV k tomuto rozhodnutiu, a to bez ohľadu na to, či tieto komponenty pochádzajú z ich územia.

                              2.   Priame alebo nepriame dodávky, predaj alebo transfer iných komponentov improvizovaných výbušných zariadení do Somálska, ktoré sú uvedené v prílohe V k tomuto rozhodnutiu, podlieha predchádzajúcemu povoleniu zo strany príslušných orgánov členských štátov. Príslušné orgány členských štátov takéto povolenie neudelia, ak existujú dostatočné dôkazy na preukázanie toho, že dané položky sa použijú alebo by sa s vysokou pravdepodobnosťou mohli použiť pri výrobe improvizovaných výbušných zariadení v Somálsku.

                              3.   Členské štáty oznámia sankčnému výboru predaj, dodávky alebo transfer položiek uvedených v odseku 2 do 15 pracovných dní od uskutočnenia daného predaja, dodávky alebo transferu. Tieto oznámenia obsahujú všetky príslušné informácie vrátane účelu použitia položiek, koncového používateľa, technických špecifikácií a množstva tovaru, ktorý sa má zaslať. Členské štáty zabezpečia, aby sa federálnej vláde Somálska a federálnym členským štátom Somálska poskytla primeraná finančná a technická pomoc na zavedenie primeraných záruk na účely skladovania a distribúcie takéhoto materiálu.

                              4.   Členské štáty presadzujú ostražitosť fyzických a právnických osôb, na ktoré sa vzťahuje ich právomoc, pokiaľ ide o priame alebo nepriame dodávky, predaj alebo transfer prekurzorov výbušnín a výbušných materiálov do Somálska, ktoré sa môžu použiť pri výrobe improvizovaných výbušných zariadení, okrem tých, ktoré sú uvedené v prílohách IV a V k tomuto rozhodnutiu. Členské štáty vedú záznamy o transakciách, o ktorých majú vedomosť a ktoré súvisia s podozrivým nákupom alebo vyšetrovaním takýchto iných položiek fyzickými alebo právnickými osobami v Somálsku, a vymieňajú si takéto informácie s federálnou vládou Somálska, sankčným výborom a panelom expertov pre Somálsko.“

                        3.

                        Príloha II sa nahrádza prílohou I k tomuto rozhodnutiu.

                        4.

                        Dopĺňa sa príloha III uvedená v prílohe II k tomuto rozhodnutiu.

                        5.

                        Dopĺňa sa príloha IV uvedená v prílohe III k tomuto rozhodnutiu.

                        6.

                        Dopĺňa sa príloha V uvedená v prílohe IV k tomuto rozhodnutiu.

            Článok 2
            Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.

            V Bruseli 6. februára 2020

                  Za Radu

                  predsedníčka

               A. METELKO-ZGOMBIĆ

            (1)  Rozhodnutie Rady 2010/231/SZBP z 26. apríla 2010, o reštriktívnych opatreniach voči Somálsku a o zrušení spoločnej pozície 2009/138/SZBP (Ú. v. EÚ L 105, 27.4.2010, s. 17).

            PRÍLOHA I

                     „PRÍLOHA II
                     ZOZNAM POLOŽIEK PODĽA ČLÁNKU 1 ODS. 3 PÍSM. f) BODU i)

                        1.

                           Strely typu zem-vzduch vrátane prenosných systémov protivzdušnej obrany (MANPADS).

                        2.

                           Zbrane kalibru väčšieho ako 12,7 mm a komponenty osobitne navrhnuté pre ne a súvisiaca munícia. (Nie sú tu zahrnuté protitankové raketomety odpaľované z pleca, ako napríklad RPG alebo LAW, strelné granáty ani granátomety.)

                        3.

                           Mínomety kalibru väčšieho ako 82 mm a súvisiaca munícia.

                        4.

                           Protitankové riadené zbrane vrátane protitankových riadených striel (ATGM) a strelivo a komponenty špeciálne skonštruované pre tieto položky.

                        5.

                           Nálože a zariadenia osobitne navrhnuté alebo upravené na vojenské účely; míny a súvisiaci materiál.

                        6.

                           Zameriavače zbraní umožňujúce nočné videnie.

                        7.

                           Lietadlá osobitne navrhnuté alebo upravené na vojenské účely. („Lietadlo“ je vzdušné vozidlo s pevnými krídlami, otáčavými krídlami, rotorom, sklápacím rotorom alebo so sklápacími krídlami alebo vrtuľník.)

                        8.

                           „Plavidlá“ a obojživelné vozidlá osobitne navrhnuté alebo upravené na vojenské účely. („Plavidlo“ zahŕňa akúkoľvek loď, vznášadlové plavidlo, plavidlo s malou plochou roviny vodorysky alebo krídlový čln a trup alebo časť trupu plavidla.)

                        9.

                           Bezpilotné bojové letecké prostriedky (uvedené ako kategória IV v registri konvenčných zbraní OSN).

               “

            PRÍLOHA II

                     „PRÍLOHA III
                     ZOZNAM POLOŽIEK PODĽA ČLÁNKU 1 ODS. 3 PÍSM. f) BODOV ii) A iii)

                        1.

                           Všetky typy zbraní s kalibrom do 12,7 mm a súvisiaca munícia.

                        2.

                           Pancierovka (RPG-7) a ručné bezzáklzové zbrane a súvisiaca munícia.

                        3.

                           Prilby vyrobené v súlade s vojenskými normami alebo špecifikáciami alebo porovnateľnými vnútroštátnymi normami.

                        4.
                        Prostriedky osobnej balistickej ochrany alebo ochranné odevy:

                                    a)

                                    mäkká osobná balistická ochrana alebo ochranné odevy vyrobené podľa vojenských noriem alebo špecifikácií alebo ich ekvivalentov (vojenské normy alebo špecifikácie zahŕňajú prinajmenšom špecifikácie ochrany proti šrapnelom);

                                    b)

                                    pevná pancierová ochrana tela poskytujúca balistickú ochranu úrovne III (NIJ 0101.06, júl 2008) alebo vyššej, prípadne ochranu porovnateľnej úrovne podľa vnútroštátnych noriem.

                        5.

                           Pozemné vozidlá osobitne navrhnuté alebo upravené na vojenské účely.

                        6.

                           Komunikačné zariadenia osobitne navrhnuté alebo upravené na vojenské účely.

                        7.

                           Zariadenia na určovanie polohy pomocou globálnych navigačných satelitných systémov (GNSS) osobitne navrhnuté alebo upravené na vojenské účely.

               “

            PRÍLOHA III

                     „PRÍLOHA IV
                     ZOZNAM POLOŽIEK PODĽA ČLÁNKU 1C ODS. 1

                        1.

                           Tetryl (trinitrofenylmetylnitroamín).

                        2.

                           Vybavenie špeciálne navrhnuté na vojenské účely a špeciálne navrhnuté na aktiváciu, napájanie s jednorazovým prevádzkovým výstupom, vybíjanie alebo detonáciu improvizovaných výbušných zariadení.

                        3.

                           „Technika“„potrebná“ na „výrobu“ alebo „používanie“ položiek uvedených v bodoch 1 a 2. (Vymedzenia pojmov „technika“, „potrebná“, „výroba“ a „používanie“ sa nachádzajú v Spoločnom zozname vojenského materiálu Európskej únie (1).)

               “

               (1)  Ú. v. EÚ C 98, 15.3.2018, s. 1.

            PRÍLOHA IV

                     „PRÍLOHA V
                     ZOZNAM POLOŽIEK PODĽA ČLÁNKU 1C ODS. 2

                        1.

                           Vybavenie a zariadenia neuvedené v bode 2 prílohy IV špeciálne navrhnuté na odpaľovanie výbušnín elektrickými a inými ako elektrickými prostriedkami (napr. odpaľovacie súpravy, rozbušky, roznecovadlá, bleskovice).

                        2.

                           „Technika“„potrebná“ na „výrobu“ alebo „používanie“ položiek uvedených v bode 1. (Vymedzenia pojmov „technika“, „potrebná“, „výroba“ a „používanie“ sa nachádzajú v Spoločnom zozname vojenského materiálu Európskej únie.)

                        3.
                        Tieto výbušné materiály a zmesi s obsahom jedného alebo viacerých týchto výbušných materiálov:

                                    a)

                                    zmes dusičnanu amónneho s palivom (ANFO);

                                    b)

                                    nitrocelulóza (s obsahom viac ako 12,5 hm. % dusíka);

                                    c)

                                    nitroglykol;

                                    d)

                                    pentrit (PETN);

                                    e)

                                    chlorid pikrylu;

                                    f)

                                    2,4,6-trinitrotoluén (TNT).

                        4.
                        Prekurzory výbušnín:

                                    a)

                                    dusičnan amónny;

                                    b)

                                    dusičnan draselný;

                                    c)

                                    chlorečnan sodný;

                                    d)

                                    kyselina dusičná;

                                    e)

                                    kyselina sírová.

               “